Pavel sækir að Michael Craion.vísir / vilhelm Eftir þrjú töp í röð vann KR mikilvægan sigur á Val , 87 - 76 , í Domino's deild karla í kvöld . Þetta var sjötta tap Valsmanna í röð en þeir eru í tíunda og þriðja neðsta sæti deildarinnar . KR-ingar eru hins vegar í 5. sætinu . Þetta var fyrsti leikur Pavels Ermolinskijs gegn KR eftir að hann gekk í raðir Vals í sumar . Hann átti fínan leik en vantaði meiri hjálp . Jón Arnór Stefánsson og Kristófer Acox voru fjarri góðu gamni hjá KR . Finnur Atli Magnússon spilaði hins vegar sinn fyrsta leik í vetur og skilaði sínu . KR var með frumkvæðið allan leikinn en gekk erfiðlega að slíta sig frá Val . KR-ingar hittu frábærlega fyrir utan í 1. leikhluta þar sem fimm af sjö þriggja stiga skotum þeirra rötuðu rétta leið . KR var sex stigum yfir eftir 1. leikhluta , 24 - 18 . Þar voru Helgi Már Magnússon og Frank Aron Booker í aðalhlutverkum og skoruðu ellefu stig hvor . Sóknarleikur Vals var slakur undir lok 1. leikhluta og í upphafi 2. leikhluta en lagaðist svo . Jakob Örn Sigurðarson kom KR sex stigum yfir , 42 - 36 , en Valur skoraði fimm síðustu stig fyrri hálfleik . Munurinn var því aðeins eitt stig í hálfleik , 42 - 41 . KR-ingar byrjuðu seinni hálfleikinn miklu betur og skoruðu fyrstu tíu stig hans . Valssóknin var afleit og gestirnir komust ekkert áleiðis gegn vörn heimamanna . Þrátt fyrir sóknarvandræði Vals náði KR ekki að stinga af og munurinn fyrir lokaleikhlutann var tíu stig , 61 - 51 . Í 4. leikhluta náðu Valsmenn aldrei að þjarma almennilega að KR-ingum sem voru með góð tök á leiknum . Valur náði engu alvöru áhlaupi í 4. leikhluta og KR vann nokkuð þægilegan sigur , 87 - 76 . Af hverju vann KR ? KR-vörnin var öflug á köflum , sérstaklega í 3. leikhluta , og hélt betur en Valsvörnin . KR-ingar hittu illa inni í teig en voru heitir fyrir utan þriggja stiga línuna og skoruðu 19 stig af vítalínunni . KR setti niður 14 þrista í 33 tilraunum ( 42% ) . Á meðan var þriggja stiga nýting Val 32% . Hverjir stóðu upp úr ? Helgi byrjaði báða hálfleikana vel og var stigahæstur í liði KR með 21 stig . Brynjar Þór Björnsson var einnig beittur og skoraði 18 stig sem og Michael Craion . Pavel hitti illa en tók 18 fráköst og gaf tíu stoðsendingar . Frank Aron var góður í fyrri hálfleik og undir lokin og var stigahæstur Valsmanna með 22 stig . Hvað gekk illa ? Sóknarleikur Vals var slakur á of löngum köflum , sérstaklega í 3. leikhluta þar sem liðið skoraði aðeins tíu stig . Valsmenn voru klaufalegir í brotum í 4. leikhluta og sendu KR-inga ítrekað á vítalínuna . Gestirnir vörðust skyttum heimamanna einnig illa en KR skoraði 42 fyrir utan þriggja stiga línuna . Hvað gerist næst ? Í síðustu umferð Domino's deildarinnar fyrir jól sækir KR botnlið Þórs Ak. heim á meðan Valur tekur á móti Haukum . Ingi var ánægður með frammistöðu KR í kvöld.vísir / vilhelm Ingi Þór : Finnur kom sterkur inn og Helgi sýndi leiðtogahæfileika „ Ég er mjög sáttur . Ég vildi að menn myndu berjast . Í fyrri hálfleik voru hlutir sem við gerðum vel en það vantaði að klára færslur . Við löguðum það í seinni hálfleik . Það var margt jákvætt í okkar leik , “ sagði Ingi Þór Steinþórsson , þjálfari KR , eftir sigurinn á Val . Þrír leikmenn KR skoruðu 18 stig eða meira í leiknum og liðsheildin var sterk . „ Þetta vill maður sjá . Svona virkar þetta best , þegar allir leggja í púkkið . Þá er erfitt að stoppa okkur . Mér fannst við gera vel í kvöld , “ sagði Ingi og hrósaði bræðrunum Finni Atla og Helga Má Magnússyni . Sá fyrrnefndi lék sinn fyrsta leik fyrir KR í vetur en sá síðarnefndi var stigahæstur KR-inga með 21 stig . „ Hann kom mjög sterkur inn . Þetta var ekkert auðveld staða , hvorki fyrir hann né liðið . Helgi gaf síðan tóninn og sýndi sína leiðtogahæfileika . “ Vörn KR var sterk á köflum , sérstaklega í 3. leikhluta þar sem Valur skoraði aðeins tíu stig . „ Við vorum mjög óánægðir með vörnina seinni hluta 2. leikhluta . Við skerptum á þessu í hálfleik . Við réðumst á þeirra veikleika og ég er mjög ánægður með stigin tvö , “ sagði Ingi að endingu . Pavel hefði viljað skora meira í kvöld.vísir / vilhelm Pavel : Pældi ekkert í því hvar ég var að spilaPavel Ermonlinskij lék sinn fyrsta leik í búningi Vals í DHL-höllinni í kvöld . Hann sótti þó ekki gull í greipar sinna gömlu félaga . „ Þetta eru mikil vonbrigði . Við þurftum á sigri að halda en töpuðum , “ sagði Pavel eftir leik . Hann tók þó 18 fráköst og gaf tíu stoðsendingar . „ Ég verð aldrei stigakóngur í þessari deild en fjandinn hafi það , ég verð að koma boltanum oftar ofan í körfuna . “ Þetta er vítahringur . Þú þarft sjálfstraust til að vinna og þú færð sjálfstraust með því að vinna , “ sagði Pavel . En hvernig var að spila á gamla heimavellinum , á móti liðinu sem Pavel vann sjö Íslandsmeistaratitla með ? „ Ég pældi ekkert í því hvar ég var að spila , “ sagði Pavel að lokum .